**Bestyrelsens beretning ved repræsentantskabsmødet i KKIC den 30. april 2019**

**Indledning**

Korup Kultur- & Idrætscenter har nu fungeret i over 5 år, og det er bestyrelsens opfattelse, at centret er blevet en særdeles integreret del af kultur- og idrætslivet i Korup.

Regnskabsåret 2018 udviser et overskud på kr. 415.103, som er et meget tilfredsstillende resultat. Det skal dog nævnes, at der har været kr. 244.863,- i ekstraordinære indtægter. Centerleder Jørgen Mikkelsen vil under orienteringen om regnskabet komme ind på dette, ligesom han vil orientere nærmere om de hensættelser, der er foretaget.

Det er bestyrelsens mål til stadighed at have en driftskapital på kr. 500.000,-, og den er i øjeblikket på kr. 514.158.

Sammen med vores hensættelser på i alt kr. 940.000,- udgør vores egenkapital pr. 31. december 2018 kr. 1.454.158,-.

**Bestyrelsens sammensætning og arbejde**

Bestyrelsen har i 2018 bestået af 7 medlemmer. Det er stadigvæk Hanne Hansen fra Korup Håndboldafdeling, der repræsenterer KIF i bestyrelsen, og Bente Hansen repræsenterer Ubberud Idrætsforening.

Efter repræsentantskabsmødet i 2018 konstituerede bestyrelsen sig med Leif Sigvardt som formand, Michael Anker Nielsen som næstformand, og Anders Wandall Nielsen som sekretær. De øvrige medlemmer er Erik Moes og Per Theisen. Der har været afholdt 6 bestyrelsesmøder i løbet af 2018.

I begyndelsen af 2018 fik vi meddelelse om, at Odense Kommunes Bydelspulje havde tildelt os et tilskud på kr. 1.684.754,- til vores projekt om et nyt depotrum, nyt dørparti ved Sport og Fitness, ekstra omklædningsrum, og muligvis også et ekstra behandlerrum. Det vil være en velkommen udvidelse for både brugere og personale, og samtidig giver det mulighed for, at Sport og Fitness kan flytte receptionen og derved få mere plads til maskiner og redskaber.

Det er et projekt af en størrelsesorden, der forpligter os til at følge nogle særlige udbudsretlige regler. Vi har i den forbindelse trukket på de ingeniørmæssige kompetencer, som vi har i bestyrelsen. For det første skulle vi finde en rådgiver, der kunne være os behjælpelig med tegninger, byggetilladelse, udbud, vurdering af tilbud m.v., og vi endte med at indgå en rådgiveraftale med Casa Arkitekter.

Der har været nogle udfordringer undervejs i projektet, som er blevet forsinket af flere grunde. Der har bl.a. været problemer med forkerte kloaktegninger og ændringer af flugtvejene, som har betydet, at tidsplanen er skredet med flere måneder.

Der er nu indsendt ansøgning om byggetilladelse, og mens vi venter på den, forventer vi, at udbudsmaterialet bliver færdiggjort, så det kan udsendes til de firmaer, som er udvalgt til at deltage i licitationen. Vi har indtil videre afsat kr. 300.000,- i egenbetaling til projektet, men Iflg. rådgiveren kan vi formentlig forvente, at vores egenbetaling vil blive højere. Når vi kender anlægssummen mere præcist, vil vi tage stilling til den endelige finansiering, men der er en mulighed for, at vi allerede nu får brug for mere af vores hensættelser.

Herudover har bestyrelsen og centerlederen arbejdet med et elevator/liftprojekt for at forbedre tilgængeligheden mellem niveauet i Hal 2 og foyeren til det lavere niveau i hal 1, og vi har i den forbindelse fået økonomisk støtte fra Odense Kommunes 2:1 pulje og fra tilgængelighedspuljen.

Vi har fået byggetilladelsen til projektet, men det er endnu ikke lykkedes at få et tilbud på en platform i den nødvendige størrelse, når projektet skal kunne holdes indenfor den økonomiske ramme, der er til rådighed.

Det var hensigten, at trægulvet i Hal 1 i løbet af 2018 skulle have været vedligeholdt med en tyndslibning og nylakering, men det blev frarådet af 2 gulvfirmaer, der begge anbefalede en fuldslibning.

I bestyrelsen blev muligheden for afholdelse af et LAN-PARTY i KKIC drøftet, og der blev taget kontakt til nogle professionelle udbydere, som tilbød et fuldt færdigt koncept med de mest populære spil.

Vores opgave ville bl.a. være at sikre os, at der er et pålideligt internet. Tingene faldt på plads, og vi fik afviklet et LAN-party i marts måned 2019 med 66 deltagere.

**Samarbejdspartnere i KKIC**

**Korup Skole**

Samarbejdet med Korup Skole fungerer stadig godt. Der er en god dialog med skoleledelsen og lærerne. Skolen har rådighed over Hal 1 på hverdage fra kl. 08.00-15.30, ligesom de også har rådighed over Hal 2 om fredagen til den udvidede idrætsundervisning for de store klasser.

**Sport og Fitness**

Lejeaftalen med Sport og Fitness fungerer tilfredsstillende. Medlemstallet i Fitnesscentret er stabilt, og der er stadig mange pensionister, der besøger centret i dagtimerne. Sport og Fitness afvikler fortsat træningshold i Bevægelsesrummet.

Fitnesscentret ser frem til den kommende ændring af indretningen, som vil give lidt mere plads til reception og maskiner.

**Korup Lokalbliotek**

Der blev i 2018 registreret 34.000 besøg og 16.000 udlån. Sidste år var der knap 39.000 besøg og 16.500 udlån, så der er sket et fald. Det er blevet bemærket, at biblioteket bliver flittigt brugt af borgere, der venter på, at deres ægtefælle er færdig med fysioterapi eller træning i Sport og Fitness.

**Fysio Danmark**

Fysioterapeut Per Mesing har også i løbet af 2018 afviklet aktiviteter for sine patienter i den lille sal i Hal 2 og Bevægelsesrummet. Han lejer sig ind ca. 10 timer om ugen og tilbyder træning for parkinsonpatienter, sclerosepatienter og genoptræning for alle med behov for dette.

Det er en brugergruppe, som vi er glade for i KKIC, og i den forbindelse sætter vi stor pris på den fleksibilitet, som KIF’s Håndboldafdeling og Gymnastikafdeling udviser, så KKIC er i stand til at efterkomme de ønsker, som Fysio Danmark har, især når der skal være træning for det ene hold af parkinsonpatienter, som stadigvæk er på arbejdsmarkedet.

**Aktiviteter**

Aktivitetsniveauet har i 2018 været på et tilfredsstillende niveau. Korup Idrætsforening er stadig den primære bruger i dagligdagen, og der har været afholdt de mange traditionelle arrangementer, herunder forældreforeningens indefodboldstævne, som endnu engang havde deltagerrekord.

Gymnastikafdelingens Fitness Try-Day havde igen over 200 deltagere. Gymnastikafdelingens weekendarrangement med gymnastikdag om lørdagen og DGI’s forårsopvisning om søndagen er store arrangementer med overordentlig mange gymnaster og tilskuere. De tilbagevendende begivenheder som Korupløbet, Denmark Open i Badminton og 2 loppemarkeder har også været afholdt i 2018.

Linedance-arrangementet vendte tilbage 2 gange i 2018, idet der var stævner både i januar og oktober. Der har været afdansningsbal, konfirmation, klovneløb, fodboldskole, futsalstævne og julebanko, og Aktiv Korup har afholdt foredrag og ølsmagning.

Af nye arrangementer i 2018 kan nævnes, at Undervisningsministeriet har afholdt temadag, og der har været afviklet en Bærebazar.

Årets julefrokost blev afviklet med ca. 150 deltagere.

**Cafeen**

På cafeområdet var vi meget udfordret i de første 4 måneder af 2018, idet den cafeansvarlige Rikke Lyneborg fortsat arbejdede på nedsat tid efter at have været sygemeldt i en længere periode. Det betød, at både ledelsesfunktionen og den nødvendige arbejdskraft i cafeen ikke var til stede, og det øvrige personale var derfor nødt til at yde en ekstraordinær indsats for at få cafedriften til at hænge sammen. Vi sætter stor pris på den indsats, de har ydet.

Den cafeansvarliges fravær blev en stor belastning for driften af cafeen og for KKIC i øvrigt, og da der desværre fortsat var lange udsigter med hensyn til en afslutning af sygdomsforløbet og en tilbagevenden til fuld arbejdstid, blev det besluttet at opsige hende pr. 30. april 2018, og vi gik herefter i gang med en ansættelsesprocedure for at finde en ny cafeansvarlig.

Efter annonceringen modtog vi 18 ansøgninger, hvoraf vi indkaldte nogle til samtale, og vi valgte så at ansætte Joachim Skyum som cafeansvarlig pr. 1. august 2018.

Det er vores opfattelse, at Joachim har fundet sig godt tilrette i jobbet, og at vores brugere og gæster er tilfredse med den service og imødekommenhed, som han udviser i funktionen som cafeansvarlig. Han bidrager i høj grad til nye initiativer i cafeens udbud og prioriterer egenpro-

duktion højt.

Det har haft stor betydning for KKIC og især for det øvrige personale, at der nu er kommet en fuldtidsansat i denne vigtige funktion, og vi ser frem til at fortsætte den gode udvikling i samarbejde med Joachim.

Fællesspisningerne den første tirsdag i hver måned er stadig en stor succes, idet der faktisk altid har været over 100 deltagere.

**Unge skaber Korup**

Dette samarbejde drejer sig i øjeblikket om driften af multibanen, skaterbanen og parkourbanen.

Der er god benyttelse af området af de unge fra skolen og lokalområdet i øvrigt. I samarbejde med Korup Idrætsforening, Ung Vest Ungdomsklubben og Korup Skole skal vi i 2019 have iværksat det nødvendige vedligeholdelsesarbejde med hensyn til målnet og kunstgræsbane.

**Investeringer/nyanskaffelser i 2018**

I løbet af 2018 har vi skiftet lysstofrør i Hal 2 og i Foyeren. Der er etableret automatisk tænd/sluk på gangene, og der er udskiftet fliser og fuger i omklædningsrum 4 og 5. I omklædningsrum 12 er afløbet udskiftet, da vandet ikke kunne løbe væk.

Der er tillige indkøbt og opsat ny og moderne scoretavle i hal 1.

Til cafeen er der indkøbt en kølemontre, kipsteger og paninigrill.

**KKIC’s vision**

I KKIC vil vi fortsætte med at leve op til de forpligtelser, som vi har påtaget os i forbindelse med

Indgåelse af driftsaftalen med Odense Kommune. Det betyder, at vi skal være åbne for alle, både organiserede og uorganiserede, der gerne vil være aktive på det kulturelle, åndelige og idrætslige område. Alle skal føle sig velkomne, og centerledelsen skal være imødekommende og oplysende om, hvad der foregår ved en aktiv formidling.

**Fremtiden**

I 2019 forventer vi at færdiggøre vores byggeprojekt. Vi havde håbet, at det var færdigt inden sommerferien, men med de udfordringer, der har været, skal vi nok ikke forvente at være færdig før i slutningen af året.

Vi kan endvidere imødese, at vi bliver nødt til at gennemføre et større vedligeholdelsesarbejde på vores halgulv i Hal 1, der skal have en fuldslibning og nye opstregninger til ca. kr. 250.000,-.

Elevator/trappeløsningen fra Hal 2 til Hal 1 forventes også at blive færdig i 2019.

Der vil i 2019 fortsat være fokus på at gøre vores Foyer og cafeområdet mere hyggeligt. Vi har i bestyrelsen samtidig et stort ønske om at få andre møbler, der er mere bruger og personale-venlige.

Vi vil også have fokus på at udvikle vores egne arrangementer, som f.eks. afvikling af LAN-PARTY, ligesom vi vil bestræbe os på at opnå en større tilslutning til vores julefrokost, og i øvrigt vil vi være åbne for etablering af nye aktiviteter i samarbejde med vore brugere.

**Afslutning**

Tak til centerleder og personale for det store engagement for at få hverdagen til at fungere til brugere og gæsters tilfredshed. Tak til de frivillige, som står til rådighed, når der er særlig store arrangementer i centret. Tak til Odense Kommune for økonomisk støtte og rådgivning og tak til vore samarbejdspartnere i centret og i lokalområdet.

På bestyrelsens vegne

Leif Sigvardt, formand